
	EUROOPAN YHTEISÖJEN KOMISSIO


Bryssel 8.3.2006

KOM(2006) 99 lopullinen
2006/0039 (CNS)
 
Ehdotus:

NEUVOSTON PÄÄTÖS,

Euroopan yhteisöjen omien varojen järjestelmästä

(//EY, Euratom)

(komission esittämä)

KOMISSION VALMISTELUASIAKIRJA

Yhdistyneen kuningaskunnan hyväksi tehtävän budjettiepätasapainon korjauksen (’Yhdistyneen kuningaskunnan hyväksi tehtävä korjaus’) laskemisesta, rahoittamisesta, maksamisesta ja talousarvioon ottamisesta Euroopan yhteisöjen omien varojen järjestelmästä tehdyn neuvoston päätöksen 2006/xxx/EY, Euratom
 4 ja 5 artiklan mukaisesti
PERUSTELUT

1. Johdanto

Eurooppa-neuvosto pääsi 15. ja 16. joulukuuta 2005 poliittiseen sopimukseen kauden 2007–2013 rahoituskehyksestä
. Se kehotti komissiota laatimaan uuden omia varoja koskevan päätöksen ja muuttamaan päätökseen liittyvää Yhdistyneen kuningaskunnan hyväksi tehtävää korjausta koskevaa valmisteluasiakirjaa Euroopan unionin rahoitusta koskevien neuvoston päätelmien panemiseksi täytäntöön. Eurooppa-neuvoston päätelmiin liitetyn, rahoituskehystä koskevan sopimuksen 78 kohdassa todetaan seuraavaa:

”Omia varoja koskevaa päätöstä ja siihen liittyvää työmenetelmiä koskevaa asiakirjaa muutetaan siinä tarkoituksessa, että kaikki jäsenvaltiot voivat saattaa omia varoja koskevan päätöksen ratifiointimenettelyn päätökseen siten, että päätös voi tulla voimaan viimeistään vuoden 2009 alussa, sekä jäljempänä esitettyjen muutosten tekemiseksi. Muutokset tulevat voimaan 1.1.2007, ja niitä sovelletaan tarvittaessa takautuvasti…”
Lisäksi Eurooppa-neuvosto totesi, että:

· omien varojen ja maksusitoumusmäärärahojen enimmäismäärät olisi pidettävä nykyisellä tasolla (76 kohta), ja

· omia varoja koskevissa järjestelyissä olisi noudatettava yleisenä tavoitteena oikeudenmukaisuutta. Niissä olisi näin ollen varmistettava vuonna 1984 Fontainebleaussa kokoontuneen Eurooppa-neuvoston asiaa koskevien päätelmien mukaisesti, että millään jäsenvaltiolla ei ole sen suhteelliseen vaurauteen nähden liiallista budjettitaakkaa. Päätöksessä olisi näin ollen annettava tiettyihin jäsenvaltioihin sovellettavat määräykset (77 kohta).

Tällä Euroopan yhteisöjen omien varojen järjestelmää koskevalla ehdotuksella ja siihen liittyvällä Yhdistyneen kuningaskunnan hyväksi tehtävää korjausta koskevalla valmisteluasiakirjalla muutetaan omia varoja koskevia nykyisiä säännöksiä. Muutokset ovat seuraavat:

· Uusilla säännöksillä pannaan täytäntöön 15. ja 16. päivänä joulukuuta 2005 kokoontuneen Eurooppa-neuvoston päätelmät omien varojen alalla (ks. jäljempänä 2 ja 3 jakso).

· Voimassa olevia säännöksiä tarkistetaan jossain määrin, jotta huomioon voidaan ottaa neuvoston syyskuussa 2000 omista varoista tekemän päätöksen jälkeinen kehitys ja parantaa säännösten oikeudellista ja kielellistä johdonmukaisuutta (ks. jäljempänä 3 ja 4 jakso).

Kaikilla jäljempänä olevilla viittauksilla artikloihin viitataan tähän ehdotukseen neuvoston päätökseksi Euroopan yhteisöjen omien varojen järjestelmästä.

2. Eurooppa-neuvoston päätelmien täytäntöönpano – ehdotus uudeksi omia varoja koskevaksi päätökseksi

2.1.
Kiinteä alv-kanta – 2 artiklan 4 kohdan ensimmäinen alakohta

Eurooppa-neuvosto päätti, että alv-kanta on vahvistettava 0,30 prosentiksi jäsenvaltioiden rajatuista alv-perusteista.

Jäsenvaltioiden rajattuihin alv-perusteisiin tosiasiallisesti sovellettava yhdenmukainen alv-kanta saadaan omia varoja koskevan voimassa olevan päätöksen 2000/597/EY, Euratom
 mukaisesti vähentämällä alv-kannan enimmäismäärästä (nykyisin 0,50 prosenttia) ns. jäädytetty osuus, jonka laskennassa puolestaan käytetään monimutkaista, Yhdistyneen kuningaskunnan hyväksi tehtävän korjauksen suuruuteen liittyvää laskentakaavaa.

Uudessa järjestelmässä verokanta vahvistetaan pysyvästi 0,30 prosentiksi, joka vastaa nykyisen alv-kannan enimmäismäärän (0,50 prosenttia) ja jäädytetyn osuuden keskimääräisen määrän (0,20 prosenttia) erotusta.

Alv-kannan nykyisen monimutkaisen ja vaikeaselkoisen laskentajärjestelmän korvaaminen kiinteällä verokannalla on tervetullut yksinkertaistus, joka olisi pitänyt toteuttaa jo kauan sitten. Alv-kannan ja Yhdistyneen kuningaskunnan hyväksi tehtävän korjauksen kytkeminen toisiinsa ns. jäädytetyn osuuden kautta on jäänne vuotta 1988 edeltäneestä omien varojen järjestelmästä, jossa Yhdistyneen kuningaskunnan hyväksi tehtävä korjaus rahoitettiin suhteutettuna jäsenvaltioiden rajaamattomiin alv-perusteisiin. Vuodesta 1988 lähtien kyseinen korjaus rahoitetaan suhteutettuna jäsenvaltioiden BKTL
-perusteisiin. Kiinteän alv-kannan vahvistaminen (yhdenmukainen kanta) sen nykytasolle on sen vuoksi looginen askel eteenpäin, sillä jäädytetyllä osuudella ei enää ole minkäänlaista mielekästä tarkoitusta.

2.2.
Väliaikaisesti alennettu alv-kanta tietyille jäsenvaltioille – 2 artiklan 4 kohdan toinen alakohta

Eurooppa-neuvosto päätti, että kaudella 2007–2013 neljään maahan on sovellettava alennettua alv-kantaa niiden budjettitaakan alentamiseksi. Kyseisellä kaudella alv-kanta on vahvistettava Itävallan osalta 0,225 prosenttiin, Saksan osalta 0,15 prosenttiin sekä Alankomaiden ja Ruotsin osalta 0,10 prosenttiin.

2.3.
Väliaikaisesti alennetut BKTL-osuudet tietyille jäsenvaltioille – 2 artiklan 5 kohta

Eurooppa-neuvosto päätti, että kaudella 2007–2013 Alankomaiden tulisi saada BKTL-osuudestaan 605 miljoonan euron vuotuinen bruttovähennys ja Ruotsin tulisi saada BKTL-osuudestaan 150 miljoonan euron vuotuinen bruttovähennys vuoden 2004 hintoina.

Nämä bruttovähennykset tulevat kaikkien jäsenvaltioiden, myös Alankomaiden ja Ruotsin, rahoitettavaksi. Näiden vähennysten ei ole tarkoitus lisätä Yhdistyneen kuningaskunnan hyväksi tehtävän korjauksen suuruutta eikä alentaa Alankomaiden tai Ruotsin osuutta Yhdistyneen kuningaskunnan hyväksi tehtävän korjauksen rahoittamisessa. Bruttovähennykset myönnetään sen vuoksi vasta kun Yhdistyneen kuningaskunnan hyväksi tehtävä korjaus ja sen rahoitus on laskettu.

Tämän toimenpiteen on tarkoitus alentaa näiden maiden budjettitaakkaa.

2.4.
Yhdistyneen kuningaskunnan hyväksi tehtävän korjauksen mukauttaminen laajentumiseen – 4 artiklan 1 kohdan f ja g alakohta ja 4 artiklan 2 kohta

Eurooppa-neuvosto päätti, että Yhdistyneen kuningaskunnan hyväksi tehtävän budjettiepätasapainon korjaus olisi säilytettävä täysimääräisenä lukuun ottamatta niiden jäsenvaltioiden menoja, jotka liittyivät EU:hun 30. päivän huhtikuuta 2004 jälkeen.

Määritettäessä Yhdistyneen kuningaskunnan hyväksi tehtävää korjausta näiden uusien jäsenvaltioiden menot suljetaan pois jäsenvaltioille kohdennettujen menojen kokonaismäärästä yhteisen maatalouspolitiikan markkinamenoja lukuun ottamatta (maatalouden suorat tuet ja markkinoihin liittyvät menot sekä se osuus maaseudun kehittämisen määrärahoista, joka on peräisin EMOTR:n tukiosastosta). 

Jäsenvaltioille kohdennettujen menojen kokonaismäärän vähennys otetaan käyttöön asteittain. Ensimmäisen kerran sitä sovelletaan vuoden 2008 korjaukseen, joka otetaan ensimmäisen kerran talousarvioon vuonna 2009, ja täyteen määrään päästään, kun tehdään vuoden 2010 korjaus, joka otetaan ensimmäisen kerran talousarvioon vuonna 2011. Aikataulu on seuraavanlainen:

	Yhdistyneen kuningaskunnan hyväksi tehtävä korjaus, joka otetaan ensimmäisen kerran talousarvioon vuonna:
	(Edellä määriteltyjen) laajentumiseen liittyvien menojen prosenttiosuus, joka suljetaan pois Yhdistyneen kuningaskunnan hyväksi tehtävän korjauksen laskennasta:

	2009
	20

	2010
	70

	2011
	100


Eurooppa-neuvosto päätti myös, että tästä jäsenvaltioille kohdennettujen menojen vähennyksestä johtuva kokonaismukautus, joka kohdistuu Yhdistyneen kuningaskunnan hyväksi tehtävän korjauksen määrään, ei saa kaudella 2007–2013 ylittää 10,5 miljardia euroa vuoden 2004 hintoina. Ehdotuksessa neuvoston päätökseksi säädetään sen vuoksi, että komission yksiköt tarkastavat vuosittain, ylittääkö Yhdistyneen kuningaskunnan hyväksi tehtävän korjauksen kumuloituva mukautus tämän määrän. Jos näin käy, Yhdistyneen kuningaskunnan maksuosuutta talousarvioon alennetaan vastaavasti. Laskennassa käytetään viimeisintä saatavilla olevaa komission laskemaa EU:n BKT:n euro-deflaatiokerrointa.

Tämän lisäksi 10,5 miljardin euron määrää tarkistetaan ylöspäin, jos EU:hun liittyy uusia jäsenvaltioita ennen vuotta 2013, kuitenkin niin, että Romanian ja Bulgarian liittyessä tätä tarkistusta ei tehdä.
Heti kun Yhdistynyttä kuningaskuntaa koskevan korjausmekanismin mukautus on otettu asteittain käyttöön ja edellyttäen, ettei 10,5 miljardin euron enimmäismäärä rikkoudu kaudella 2007–2013, mukautuksella varmistetaan, että Yhdistynyt kuningaskunta osallistuu täysimääräisesti laajentumisen rahoitukseen edellä tarkoitettuja maatalousmenoja lukuun ottamatta.

Kuten Eurooppa-neuvoston päätelmiin liitetyn, rahoituskehystä koskevan sopimuksen liitteessä III todetaan, omia varoja koskevassa voimassa olevassa päätöksessä säädettyä laajentumiseen liittyvää mukautusta (eli jäsenvaltioille kohdennettujen menojen kokonaismäärän vähentämistä määrällä, joka vastaa liittymässä olevien maiden liittymistä edeltäviä menoja liittymistä edeltävänä vuonna) ei enää sovelleta, kun tehdään vuoden 2013 korjaus, joka otetaan ensimmäisen kerran talousarvioon vuonna 2014.

2.5.
Omia varoja koskevan järjestelmän tarkistus – 9 artikla

Eurooppa-neuvosto päätti (80 kohta), että komission olisi tehtävä kokonaisvaltainen ja laaja-alainen uudelleentarkastelu, joka kattaa EU:n rahoituksen ja menot kokonaisuudessaan, ja esitettävä siitä kertomus kaudella 2008–2009.

Ehdotuksessa neuvoston päätökseksi säädetään sen vuoksi, että tämän kokonaisvaltaisen tarkastelun yhteydessä komissio tarkastelee yleisesti omien varojen järjestelmää ja tekee tarvittaessa siihen liittyvät aiheelliset ehdotukset. 

2.6.
Voimaantulo ja vaikutus – 10 artikla

Eurooppa-neuvosto päätti, että omia varoja koskeva uusi päätös on hyväksyttävä siinä tarkoituksessa, että kaikki jäsenvaltiot voivat ratifioida päätöksen siten, että se voi tulla voimaan viimeistään vuoden 2009 alussa. Päätöstä sovelletaan takautuvasti 1. päivästä tammikuuta 2007.

Aiemman omia varoja koskevan päätöksen säännöksiä sovelletaan edelleen omien varojen ja Yhdistyneen kuningaskunnan hyväksi tehtävän korjauksen laskentaan vuotta 2007 edeltävien vuosien osalta.

3. Eurooppa-neuvoston päätelmien täytäntöönpano – ehdotus päätökseen liittyväksi Yhdistyneen kuningaskunnan hyväksi tehtävää korjausta koskevaksi uudeksi valmisteluasiakirjaksi

Päätökseen liittyvää Yhdistyneen kuningaskunnan hyväksi tehtävää korjausta koskevaa valmisteluasiakirjaa on muutettu, jotta omia varoja koskevaan päätökseen ehdotetut muutokset voidaan ottaa huomioon. Muutokset ovat seuraavat:

· Uuden valmisteluasiakirjan voimaantulopäivämäärä.

· Liittymistä edeltävää tukea koskevan mukautuksen poistaminen.

· Uusien jäsenvaltioiden menoja koskeva uusi mukautus.

· Enimmäismäärä, joka asetetaan Yhdistyneen kuningaskunnan hyväksi tehtävän korjauksen kokonaisvähennykselle edellä mainitun uuden mukautuksen yhteydessä.

· Edellä mainitun ylärajan mukautus tulevan laajentumisen / tulevien laajentumisten yhteydessä.

· Jäädytetyn osuuden laskennan ja kaikkien niiden viittausten poistaminen, jotka koskevat Yhdistyneen kuningaskunnan hyväksi tehtävän korjauksen vaikutusta alv-kantaan.

Joitakin muita muutoksia on tehty tekstin johdonmukaisuuden parantamiseksi ja ymmärrettävyyden lisäämiseksi. Nämä muutokset ovat puhtaasti muodollisia eivätkä vaikuta laskentamenetelmään. Muutokset ovat seuraavat:

· Poistetaan korjauksen rahoituksen tarpeeton kaksinkertainen laskenta. Nykyisessä valmisteluasiakirjassa toistetaan omia varoja koskevan päätöksen rahoitussäännöt 2 jakson a ja b kohdassa mutta lisätään c kohdassa ’tämän tuloksen varmistamiseksi tehdään vastaavat mukautukset BKTL-perusteisiin’. Koska tällä säännöksellä ei ole mitään käytännön tarkoitusta, ehdotetaan, että tekstiä yksinkertaistettaisiin ja säilytettäisiin ainoastaan omia varoja koskevassa päätöksessä vahvistettu laskentamenetelmä, joka on myös vuotuisen talousarvion rahoitustaulukoissa esitetty menetelmä.

· Eri laskentavaiheiden matemaattista esitystapaa on parannettu.

· Jäsenvaltioille kohdennettujen menojen esitystapa on mukautettu nimikkeistöön ja kauden 2007–2013 rahoituskehykseen.

· Tekstiin on tehty joitakin puhtaasti kieliasuun ja esitystapaan liittyviä parannuksia.

4. Muita muutoksia omia varoja koskevaan voimassa olevaan päätökseen 2000/597/EY, Euratom

4.1.
Maatalous- ja tullimaksujen välillä ei enää tehdä eroa – 2 artiklan 1 kohdan a ja b alakohta

Uruguayn kierroksen monenvälisissä kauppaneuvotteluissa tehtyjen sopimusten täytäntöönpano EU:n lainsäädännössä on johtanut siihen, että maatalous- ja tullimaksut eivät enää olennaisesti eroa toisistaan. Ero ei liity itse maksuihin vaan ainoastaan niiden tuotteiden luonteeseen (maataloustuotteet v. muut tuotteet), joista maksut kannetaan.

Tämän tilanteen ottamiseksi paremmin huomioon ehdotuksessa neuvoston päätökseksi sulautetaan yhteen nykyisen neuvoston päätöksen 2 artiklan 1 kohdan a ja b alakohta ja muutetaan hieman sanamuotoa, jotta voidaan poistaa tuontitullien välillä maataloustuotteiden ja muiden kuin maataloustuotteiden osalta vallitseva ero. Näin ollen alv-pohjainen vara sisällytetään 2 artiklan 1 kohdan b alakohtaan ja BKTL-pohjainen vara 2 artiklan 1 kohdan c alakohtaan.

Päätöksessä viitataan myös muihin maksuihin ja tulleihin, joita ei enää kanneta, sillä niin kutsutuissa B-tileissä voi edelleen olla asiaan liittyviä maksamattomia tullivelkoja (eli maksamattomia kiistanalaisia saatavia).

4.2.
Huomattavien bruttokansantuloa koskevien tilastollisten muutosten soveltaminen, kun kyseessä ovat omat varat – 2 artiklan 7 kohta

Omia varoja koskevan voimassa olevan päätöksen 2 artiklan 7 kohdan toisessa alakohdassa todetaan seuraavaa: ”Jos EKT-95:een [Euroopan kansantalouden tilinpidon ja aluetilinpidon järjestelmä] tehdään muutoksia, jotka aiheuttavat muutoksia … bruttokansantuloon, neuvosto päättää yksimielisesti ..., sovelletaanko kyseisiä muutoksia tähän päätökseen.”
Ei ole kuitenkaan mitään syytä, miksi omien varojen alalla ei pitäisi soveltaa niitä tilastollisia muutoksia, joita EU tekee parantaakseen EKT:n menetelmiä ja tarkentaakseen taloudellisen toiminnan vertailua Euroopassa. Toisaalta on tärkeää, että sovittuja muutoksia sovelletaan yhdenmukaisella tavalla kaikissa jäsenvaltioissa ennen kuin niitä käytetään omien varojen maksujen vahvistamisen perustana. Sen vuoksi kyseisen kohdan muotoilua ehdotetaan muutettavaksi seuraavasti: 

”Jos EKT-95:een tehdään huomattavia muutoksia, jotka aiheuttavat muutoksia …bruttokansantuloon, neuvosto päättää yksimielisesti …, mistä lähtien kyseisiä muutoksia sovelletaan tähän päätökseen.”
4.3.
Omia varoja ja sitoumuksia koskevat enimmäismäärät – 3 artikla

Koska EKT-79:stä on siirrytty EKT-95:een, komissio on talousarviota ja omia varoja varten laskenut uudelleen omien varojen ja maksusitoumuksiin käytettävien määrärahojen enimmäismäärän kahden desimaalin tarkkuudella omia varoja koskevan voimassa olevan päätöksen 2000/597/EY Euratom 3 artiklan 1 ja 2 kohdassa esitetyn laskentakaavan mukaisesti, jotta yhteisöjen käytettävissä olevien varojen määrä säilyy muuttumattomana. Komissio antoi uudet enimmäismäärät tiedoksi neuvostolle ja Euroopan parlamentille joulukuussa 2001
. Omien varojen enimmäismääräksi on vahvistettu 1,24 prosenttia jäsenvaltioiden yhteenlasketusta markkinahintaisesta BKTL:sta ja maksusitoumuksiin käytettävien määrärahojen enimmäismääräksi on vahvistettu 1,31 prosenttia jäsenvaltioiden yhteenlasketusta BKTL:sta.

Eurooppa-neuvosto päätti 15. ja 16. joulukuuta 2005, että enimmäismäärät säilytetään nykyisissä prosenttimäärissä, ja tämä on otettu huomioon uutta neuvoston päätöstä koskevassa ehdotuksessa.

4.4.
Viittaukset varauksiin poistetaan – 2 artiklan 6 kohta sekä 6 ja 7 artikla

Omia varoja koskevan voimassa olevan päätöksen säännösten mukaan tulot, jotka tarvitaan kattamaan varaukset, pyydetään vasta, kun varaukset otetaan käyttöön.

Rahoitusvarausta ei kuitenkaan enää ole vuodesta 2003 alkaen. Tämän lisäksi luonnoksessa, jonka komissio esitti 1. helmikuuta 2006 uudesta toimielinten välisestä sopimuksesta (IIA), ehdotetaan, että hätäapua koskeva varaus otetaan talousarvioon varauksena ja että varaus kolmansille maille annettujen lainojen takuita varten muutetaan yksinkertaistetuksi rahoitusjärjestelmäksi, jossa lainanannon takuurahaston täydentämiseen tarvittavat määrärahat otetaan talousarvioon. Tällöin ei tarvita määräyksiä varojen tapauskohtaisesta käyttöönotosta.

Näin ollen kaikki viittaukset varauksiin on poistettu ehdotuksesta neuvoston päätökseksi. Tästä seuraa myös, että nykyisten varausten mahdolliset muutokset eivät enää vaadi omia varoja koskevan päätöksen muuttamista (mikä merkitsisi neuvoston tekemää yksimielistä päätöstä ja ratifiointiprosessia jäsenvaltioissa).

4.5.
Täytäntöönpanotoimenpiteiden hyväksymiseen tehdyn viittauksen yksinkertaistaminen – 8 artiklan 2 kohta

Komissio teki vuonna 2004 ehdotuksen omia varoja koskevaksi uudeksi päätökseksi. Tilintarkastustuomioistuin antoi ehdotuksesta lausunnon, jossa se kritisoi 8 artiklan 2 kohdan muotoilua ehdotuksessa ja voimassa olevassa päätöksessä toteamalla ’– tutkittaessa kyseisen kohdan tulkintaa tilintarkastustuomioistuimen tarkastusten kohteesta – muutetaan perustamissopimuksen säännöstä tähän tarkoitukseen luodun menettelyn ulkopuolella.’
 Lisäksi tilintarkastustuomioistuin kritisoi sitä seikkaa, ettei perustamissopimuksen 279 artiklaan viitattu täytäntöönpanotoimenpiteiden hyväksymisen oikeusperustana ja ettei tilintarkastustuomioistuimen lausuntoa näin ollen tarvittu.

Säännöstä on yksinkertaistettu ehdotuksessa, jotta voitaisiin ottaa huomioon se seikka, että viittauksia tilintarkastustuomioistuimen toimivaltaan ei vaadita tässä yhteydessä ja että vakiokäytäntönä on kuulla tilintarkastustuomioistuinta kyseisen alan täytäntöönpanotoimenpiteistä.

2006/0039 (CNS)
Ehdotus:

NEUVOSTON PÄÄTÖS,

tehty ….,

Euroopan yhteisöjen omien varojen järjestelmästä

(//EY, Euratom)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 269 artiklan,

ottaa huomioon Euroopan atomienergiayhteisön perustamissopimuksen ja erityisesti sen 173 artiklan,

ottaa huomioon komission ehdotuksen
,

ottaa huomioon Euroopan parlamentin lausunnon
,

ottaa huomioon tilintarkastustuomioistuimen lausunnon
,

ottaa huomioon Euroopan talous- ja sosiaalikomitean lausunnon
,

sekä katsoo seuraavaa:

(1) Brysselissä 15 ja 16 päivänä joulukuuta 2005 kokoontunut Eurooppa-neuvosto päätti muun muassa, että omia varoja koskevissa järjestelyissä olisi noudatettava yleisenä tavoitteena oikeudenmukaisuutta. Niissä olisi näin ollen varmistettava vuonna 1984 Fontainebleaussa kokoontuneen Eurooppa-neuvoston asiaa koskevien päätelmien mukaisesti, että millään jäsenvaltiolla ei ole sen suhteelliseen vaurauteen nähden liiallista budjettitaakkaa. Järjestelyissä olisi näin ollen määritettävä tiettyihin jäsenvaltioihin sovellettavat määräykset.

(2) Yhteisöjen omien varojen järjestelmän avulla on varmistettava, että yhteisöjen politiikkojen asianmukaiselle kehittämiselle on riittävästi varoja ottaen huomioon talousarvion tiukan kurinalaisuuden tärkeys.

(3) Tämän päätöksen soveltamiseksi BKTL:lla tarkoitetaan vuotuista markkinahintaista bruttokansantuloa, sellaisena kuin komissio on sen laskenut soveltaen Euroopan kansantalouden tilinpidon ja aluetilinpidon järjestelmää, jäljempänä ’EKT-95’, neuvoston asetuksen (EY) N:o 2223/96
 mukaisesti.

(4) Koska EKT-79:stä on siirrytty EKT-95:een, komissio on talousarviota ja omia varoja varten laskenut neuvoston päätöksen 2000/597/EY, Euratom
 3 artiklan 1 ja 2 kohdan mukaisesti uudelleen omien varojen ja maksusitoumuksiin käytettävien määrärahojen enimmäismäärän kahden desimaalin tarkkuudella kyseisessä artiklassa esitetyn laskentakaavan mukaisesti, jotta yhteisöjen käytettävissä olevien varojen määrä säilyy muuttumattomana. Komissio antoi uudet enimmäismäärät tiedoksi neuvostolle ja Euroopan parlamentille joulukuussa 2001
. Omien varojen enimmäismääräksi on vahvistettu 1,24 prosenttia jäsenvaltioiden yhteenlasketusta markkinahintaisesta BKTL:sta ja maksusitoumuksiin käytettävien määrärahojen enimmäismääräksi on vahvistettu 1,31 prosenttia jäsenvaltioiden yhteenlasketusta BKTL:sta. Joulukuun 15 ja 16 päivänä 2005 kokoontunut Eurooppa-neuvosto päätti, että nämä enimmäismäärät on syytä säilyttää nykyisellä tasolla.

(5) Jotta Euroopan yhteisöjen käytettävissä olevien varojen määrä säilyy muuttumattomana, näitä prosentteina BKTL:sta ilmaistuja enimmäismääriä on aiheellista mukauttaa, jos EKT-95:een tehdään muutoksia, jotka aiheuttavat huomattavia muutoksia BKTL:n tasoon. 

(6) Uruguayn kierroksen monenvälisissä kauppaneuvotteluissa tehtyjen sopimusten täytäntöönpano EU:n lainsäädännössä on johtanut siihen, että maatalous- ja tullimaksut eivät enää olennaisesti eroa toisistaan. Tästä jaottelusta on sen vuoksi aiheellista luopua EU:n talousarvioon liittyvissä yhteyksissä.

(7) Läpinäkyvyyden ja yksinkertaisuuden vuoksi Eurooppa-neuvosto päätti 15 ja 16 päivänä joulukuuta 2005 pidetyssä kokouksessaan, että yhdenmukainen alv-kanta vahvistetaan 0,30 prosentiksi.

(8) Joulukuun 15 ja 16 päivänä 2005 kokoontunut Eurooppa-neuvosto päätti, että Alankomaihin, Itävaltaan, Ruotsiin ja Saksaan olisi sovellettava alennettua alv-kantaa kaudella 2007–2013 ja että Alankomaiden ja Ruotsin tulisi saada vuotuisesta BKTL-osuudestaan bruttovähennys samalla kaudella.

(9) Joulukuun 15 ja 16 päivänä 2005 kokoontunut Eurooppa-neuvosto päätti, että Yhdistynyttä kuningaskuntaa hyödyttävä korjausmekanismi säilytetään samoin kuin korjauksen rahoituksessa Alankomaille, Itävallalle, Ruotsille ja Saksalle myönnetyt vähennykset. Vuosien 2009–2011 siirtymävaiheen jälkeen Yhdistyneen kuningaskunnan olisi osallistuttava täysimääräisesti laajentumiskustannusten rahoitukseen lukuun ottamatta maatalouden suoria tukia ja markkinoihin liittyviä menoja sekä sitä osuutta maaseudun kehittämisen määrärahoista, joka on peräisin EMOTR:n tukiosastosta. Yhdistyneen kuningaskunnan hyväksi tehtävän korjauksen laskentaa mukautetaan sen vuoksi sulkemalla asteittain pois ne varat, jotka myönnetään EU:hun 30 päivän huhtikuuta 2004 jälkeen liittyneille jäsenvaltioille, edellä mainittuja maatalouden ja maaseudun kehittämisen menoja lukuun ottamatta. Tästä jäsenvaltioille kohdennettujen menojen vähennyksestä johtuva mukautus, joka kohdistuu Yhdistyneen kuningaskunnan hyväksi tehtävään korjaukseen, ei saisi ylittää 10,5 miljardia euroa vuoden 2004 hintoina kaudella 2007–2013. Jos unioniin liittyy uusia jäsenvaltioita ennen vuotta 2013, tätä määrää tulisi tarkistaa vastaavasti, kuitenkin niin, että Bulgarian ja Romanian liittyessä tätä tarkistusta ei tehdä. 
(10) Joulukuun 15 ja 16 päivänä 2005 kokoontunut Eurooppa-neuvosto päätti, että päätöksen 2000/597/EY, Euratom 4 artiklan f kohdan säännöksiä, jotka koskevat liittymässä olevien maiden vuotuisten liittymistä edeltävien menojen poissulkemista Yhdistyneen kuningaskunnan hyväksi tehtävän korjauksen laskennasta, ei enää sovelleta siitä korjauksesta lähtien, joka otetaan talousarvioon ensimmäisen kerran vuonna 2014.

(11) Joulukuun 15 ja 16 päivänä 2005 kokoontunut Eurooppa-neuvosto pyysi komissiota tekemään kokonaisvaltaisen ja laaja-alaisen uudelleentarkastelun, joka kattaa kaikki EU:n menot ja varat, ja esittämään siitä kertomuksen kaudella 2008–2009. Tämän mukaisesti komission olisi esitettävä omien varojen järjestelmän toimintaa koskeva yleinen kertomus, johon tarvittaessa liitetään asiaankuuluvat ehdotukset.
(12) Olisi annettava säännökset, joilla varmistetaan siirtyminen päätöksen 2000/597/EY, Euratom mukaisesta järjestelmästä tällä päätöksellä käyttöön otettavaan järjestelmään.

(13) Joulukuun 15 ja 16 päivänä 2005 kokoontunut Eurooppa-neuvosto päätti, että tätä päätöstä olisi sovellettava 1 päivästä tammikuuta 2007,

ON ANTANUT NÄMÄ SÄÄNNÖKSET, JOIDEN HYVÄKSYMISTÄ SE SUOSITTAA JÄSENVALTIOILLE: 

1 artikla

Omat varat asetetaan yhteisöjen käyttöön Euroopan unionin talousarvion rahoittamiseksi Euroopan yhteisön perustamissopimuksen, jäljempänä ’EY:n perustamissopimus’, 269 artiklan ja Euroopan atomienergiayhteisön perustamissopimuksen, jäljempänä ’Euratomin perustamissopimus’, 173 artiklan mukaisesti siten, että noudatetaan seuraavissa artikloissa vahvistettuja sääntöjä.

Euroopan unionin talousarvio rahoitetaan kokonaisuudessaan yhteisöjen omilla varoilla, sanotun kuitenkaan rajoittamatta muita tuloja.

2 artikla

1. Euroopan unionin talousarvioon otettavia omia varoja ovat tulot, jotka kertyvät:

a) maksuista, palkkioista, lisä- tai tasausmaksuista, lisäsummista tai -osista, yhteisestä tullitariffista ja muista tulleista kertyvistä maksuista, jotka yhteisöjen toimielimet ovat vahvistaneet tai vahvistavat muiden kuin jäsenvaltioiden kanssa käytävälle kaupalle, sekä entisen Euroopan hiili- ja teräsyhteisön perustamissopimuksen soveltamisalaan kuuluvien tuotteiden tullimaksuista ja muista maksuista, joista määrätään sokerialan yhteisessä markkinajärjestelyssä; 

b) yhdenmukaisen, kaikkien jäsenvaltioiden osalta voimassa olevan verokannan soveltamisesta alv-määräytymisperusteeseen, joka on määritetty jäsenvaltioille yhdenmukaisesti yhteisön sääntöjä noudattaen, sanotun kuitenkaan rajoittamatta tämän artiklan 4 kohdan toisen alakohdan säännösten soveltamista. Tässä yhteydessä huomioon otettava määräytymisperuste rajataan kaikkien jäsenvaltioiden osalta 50 prosenttiin 7 kohdan mukaisesti määritellystä BKTL:sta; 

c) soveltamalla kaikkien jäsenvaltioiden yhteenlaskettuun BKTL:oon kerrointa, joka vahvistetaan talousarviomenettelyn yhteydessä kaikkien muiden tulojen perusteella, sanotun kuitenkaan rajoittamatta tämän artiklan 5 kohdan toisen alakohdan säännösten soveltamista.

2. Euroopan unionin talousarvioon otettavia omia varoja ovat lisäksi tulot, jotka kertyvät EY:n perustamissopimuksen tai Euratomin perustamissopimuksen mukaisesti jonkin yhteisen politiikan osana käyttöön otettavista muista maksuista, edellyttäen, että EY:n perustamissopimuksen 269 artiklan tai Euratomin perustamissopimuksen 173 artiklan mukainen menettely on saatettu päätökseen.

3. Jäsenvaltiot pidättävät itselleen keruukustannuksina 25 prosenttia 1 kohdan a alakohdassa tarkoitetuista määristä.

4. Edellä 1 kohdan b alakohdassa tarkoitettu yhdenmukainen verokanta on 0,30 prosenttia.

Alv-kanta vahvistetaan kuitenkin kaudeksi 2007–2013 Itävallan osalta 0,225 prosenttiin, Saksan osalta 0,15 prosenttiin sekä Alankomaiden ja Ruotsin osalta 0,10 prosenttiin.

5. Kunkin jäsenvaltion BKTL:oon sovelletaan 1 kohdan c alakohdassa vahvistettua yhdenmukaista kerrointa.

Kuitenkin kaudella 2007–2013 Alankomaiden vuotuiseen BKTL-osuuteen tehdään 605 miljoonan euron bruttovähennys ja Ruotsin vuotuiseen BKTL-osuuteen tehdään 150 miljoonan euron bruttovähennys vuoden 2004 hintoina. Nämä määrät mukautetaan käypiin hintoihin soveltamalla komission laskemaa viimeisintä EU:n BKT:n euro-deflaatiokerrointa, joka on saatavilla alustavaa talousarvioesitystä laadittaessa. Nämä bruttovähennykset myönnetään sen jälkeen, kun tämän päätöksen 4 ja 5 artiklassa tarkoitettu Yhdistyneen kuningaskunnan hyväksi tehtävä korjaus ja sen rahoitus on laskettu, eivätkä ne vaikuta kyseiseen korjaukseen.

6. Jos talousarviota ei ole hyväksytty varainhoitovuoden alussa, sovelletaan uuden alv-kannan ja kertoimen voimaantuloon asti aiempaa alv-kantaa ja jäsenvaltioiden BKTL:oon sovellettavaa kerrointa.

7. Tätä päätöstä sovellettaessa BKTL:lla tarkoitetaan kyseisen vuoden markkinahintaista bruttokansantuloa, sellaisena kuin komissio on sen laskenut sovellettaessa EKT-95:tä neuvoston asetuksen (EY) N:o 2223/96 mukaisesti.

Jos EKT-95:een tehdään muutoksia, jotka aiheuttavat huomattavia muutoksia komission ilmoittamaan bruttokansantuloon, neuvosto päättää yksimielisesti komission ehdotuksesta ja Euroopan parlamenttia kuultuaan, mistä lähtien kyseisiä muutoksia sovelletaan tähän päätökseen.

3 artikla

1. Yhteisöjen käyttöön maksumäärärahojen kattamiseksi asetettavien omien varojen kokonaismäärä saa olla enintään 1,24 prosenttia jäsenvaltioiden yhteenlasketusta BKTL:sta.

2. Euroopan unionin yleiseen talousarvioon otettujen maksusitoumusmäärärahojen kokonaismäärä saa olla enintään 1,31 prosenttia jäsenvaltioiden yhteenlasketusta BKTL:sta.

Maksusitoumuksiin ja maksumääräyksiin käytettävien määrärahojen välillä on säilytettävä kiinteä yhteys, jotta niiden yhdenmukaisuus varmistetaan ja jotta 1 kohdan mukaisia enimmäismääriä voidaan noudattaa seuraavina vuosina.

3. Jos EKT-95:een tehdään muutoksia, jotka aiheuttavat huomattavia muutoksia tämän päätöksen mukaisesti sovellettavan BKTL:n tasoon, komissio laskee 1 ja 2 kohdassa määritellyt maksumäärärahojen ja maksusitoumusmäärärahojen enimmäismäärät uudelleen seuraavan laskentakaavan perusteella:

	1,24%(1,31%)*
	
BKTL t – 2 + BKTL t – 1 + BKTL t
EKT nykyinen

	
	
BKTL t – 2 + BKTL t – 1 + BKTL t
EKTmuutettu


jossa t on viimeisin kokonainen vuosi, jonka osalta neuvoston asetuksen (EY, Euratom) N:o 1287/2003
 (’BKTL-asetus’) mukaiset tiedot ovat saatavilla.

4 artikla

1. Yhdistyneen kuningaskunnan hyväksi tehdään budjettiepätasapainon korjaus.

Korjaus määritetään:

a) laskemalla edeltävältä varainhoitovuodelta erotus seuraavien osuuksien välillä:

– Yhdistyneen kuningaskunnan prosenttiosuus rajaamattoman alv-määräytymisperusteen kokonaismäärästä, ja

– Yhdistyneen kuningaskunnan prosenttiosuus jäsenvaltioille kohdennettujen menojen kokonaismäärästä; 

b) kertomalla täten saatu erotus jäsenvaltioille kohdennettujen menojen kokonaismäärällä; 

c) kertomalla b alakohdan tulos 0,66:lla; 

d) vähentämällä c alakohdan mukaisesti saadusta määrästä Yhdistyneelle kuningaskunnalle rajattuun alv-perusteeseen siirtymisestä aiheutuvat vaikutukset ja 2 artiklan 1 kohdan c alakohdassa tarkoitetut maksut, eli erotus seuraavien osuuksien välillä:

– osuus, jonka Yhdistynyt kuningaskunta olisi joutunut maksamaan 2 artiklan 1 kohdan b ja c alakohdassa tarkoitetuista varoista rahoitetuista määristä, jos yhdenmukaista verokantaa olisi sovellettu rajaamattomiin alv-perusteisiin, ja

– Yhdistyneelle kuningaskunnalle 2 artiklan 1 kohdan b ja c alakohdan mukaisesti aiheutuvat maksut; 

e) vähentämällä d alakohdan mukaisesti saadusta määrästä Yhdistyneen kuningaskunnan saama nettohyöty siitä, että 2 artiklan 1 kohdan a alakohdassa tarkoitettujen, jäsenvaltioiden itselleen keräämis- ja siitä johtuvina kustannuksina pidättämien varojen prosenttiosuus on suurentunut; 

f) laskemalla mukautus e alakohdan mukaisesti saadulle määrälle Euroopan unionin kunkin laajentumisen yhteydessä hyvityksen alentamiseksi, jotta varmistetaan se, että menot, joita ei hyvitetä ennen laajentumista, jäävät edelleen hyvittämättä sen jälkeen. Mukautus tehdään vähentämällä kohdennettujen menojen kokonaismäärää määrällä, joka vastaa liittyvien maiden liittymistä edeltävien menojen vuotuista määrää. Kaikki näin lasketut määrät siirretään seuraaville varainhoitovuosille ja mukautetaan vuosittain soveltamalla komission laskemaa viimeisintä EU:n BKT:n euro-deflaatiokerrointa. Tätä kohtaa ei enää sovelleta siitä korjauksesta alkaen, joka otetaan ensimmäisen kerran talousarvioon vuonna 2014;

g) mukauttamalla laskentaa siten, että jäsenvaltioille kohdennettujen menojen kokonaismäärästä vähennetään niille jäsenvaltioille kohdennettujen menojen kokonaismäärä, jotka liittyivät EU:hun 30 päivän huhtikuuta 2004 jälkeen, lukuun ottamatta maatalouden suoria tukia ja markkinoihin liittyviä menoja sekä sitä osuutta maaseudun kehittämisen määrärahoista, joka on peräisin EMOTR:n tukiosastosta. 

Tämä vähennys otetaan asteittain käyttöön seuraavan aikataulun mukaisesti.

	Yhdistyneen kuningaskunnan hyväksi tehtävä korjaus, joka otetaan ensimmäisen kerran talousarvioon vuonna:
	(Edellä määriteltyjen) laajentumiseen liittyvien menojen prosenttiosuus, joka suljetaan pois Yhdistyneen kuningaskunnan hyväksi tehtävän korjauksen laskennasta

	2009
	20

	2010
	70

	2011
	100


2. Edellä 1 kohdan g alakohdassa tarkoitettu jäsenvaltioille kohdennettujen menojen vähennyksestä johtuva kokonaismukautus, joka kohdistuu Yhdistyneen kuningaskunnan hyväksi tehtävään korjaukseen, ei saa kaudella 2007–2013 ylittää 10,5 miljardia euroa vuoden 2004 hintoina. Komission yksiköt tarkastavat vuosittain, ylittääkö korjauksen kumuloituva mukautus tämän määrän. Käypinä hintoina ilmoitetut määrät muutetaan laskennassa vuoden 2004 hinnoiksi soveltamalla viimeisintä saatavilla olevaa komission laskemaa EU:n BKT:n euro-deflaatiokerrointa. Jos 10,5 miljardin euron enimmäismäärä ylittyy, Yhdistyneen kuningaskunnan maksuosuutta alennetaan vastaavasti.

Jos unioniin liittyy uusia jäsenvaltioita ennen vuotta 2013, 10,5 miljardin euron enimmäismäärää tarkistetaan ylöspäin, kuitenkin niin, että Romanian ja Bulgarian liittyessä tätä tarkistusta ei tehdä.

5 artikla

1. Muut jäsenvaltiot vastaavat korjauksen rahoittamisesta seuraavalla tavalla:

Rahoituksen jakaantuminen lasketaan ensin sen osuuden mukaisesti, joka kullakin jäsenvaltiolla, Yhdistynyttä kuningaskuntaa lukuun ottamatta, on 2 artiklan 1 kohdan c alakohdassa tarkoitetuista maksuista ja ottamatta huomioon 2 artiklan 5 kohdassa tarkoitettuja Alankomaille ja Ruotsille myönnettäviä BKTL:oon perustuvien maksuosuuksien bruttovähennyksiä; tämän jälkeen rahoituksen jakautumista mukautetaan siten, että Alankomaiden, Itävallan, Ruotsin ja Saksan rahoitusosuus rajoitetaan neljäsosaan niiden tästä laskelmasta saatavasta tavanomaisesta osuudesta.

2. Korjaus tehdään Yhdistyneen kuningaskunnan hyväksi alentamalla sille 2 artiklan 1 kohdan b ja c alakohdasta aiheutuvia maksuja. Rahoitus, josta muut jäsenvaltiot vastaavat, lisätään niille 2 artiklan 1 kohdan b ja c alakohdasta aiheutuviin maksuihin.

3. Komissio tekee 2 artiklan 5 kohdan, 4 artiklan ja tämän artiklan soveltamiseksi tarvittavat laskelmat.

4. Jos talousarviota ei ole varainhoitovuoden alussa hyväksytty, sovelletaan edelleen viimeiseen lopullisesti vahvistettuun talousarvioon otettua, Yhdistyneen kuningaskunnan hyväksi tehtyä korjausta sekä rahoitusta, josta muut jäsenvaltiot vastaavat.

6 artikla

Edellä 2 artiklassa tarkoitettuja tuloja käytetään erittelemättä kaikkien talousarvioon otettujen menojen rahoittamiseen.

7 artikla

Varainhoitovuoden kaikkien toteutuneiden menojen jälkeen mahdollisesti jäljelle jäävä yhteisöjen tulojen ylijäämä siirretään seuraavalle varainhoitovuodelle.

8 artikla

1. Jäsenvaltioiden on perittävä 2 artiklan 1 kohdan a alakohdassa tarkoitetut yhteisöjen omat varat kansallisten lakiensa, asetustensa ja hallinnollisten määräystensä mukaisesti, jotka on tarvittaessa mukautettava yhteisön sääntelemien edellytysten mukaisesti.

Komissio tarkastelee säännöllisesti jäsenvaltioiden sille tiedoksi toimittamia kansallisia säännöksiä ja määräyksiä, toimittaa jäsenvaltioille mukautukset, joita se pitää tarpeellisina kansallisten säännösten ja määräysten yhdenmukaisuuden varmistamiseksi yhteisön sääntöjen kanssa, ja antaa budjettivallan käyttäjälle tätä koskevan kertomuksen.

Jäsenvaltioiden on annettava 2 artiklan 1 kohdan a–c alakohdassa määrätyt varat komission käyttöön.

2. Neuvosto antaa EY:n perustamissopimuksen 279 artiklan 2 kohdassa määrätyn menettelyn mukaisesti tämän päätöksen täytäntöönpanemiseksi tarvittavat säännökset sekä säännökset ja määräykset, jotka koskevat 2 artiklassa ja 5 artiklassa tarkoitettujen tulojen keräämisen valvontaa, niiden asettamista komission käyttöön ja niiden maksamista.

9 artikla

Komissio toteuttaa kaikki EU:n menot ja varat kattavan kokonaisvaltaisen ja laaja-alaisen uudelleentarkastelun, josta se antaa kertomuksen kaudella 2008–2009, ja tässä yhteydessä se tarkastelee yleisesti omien varojen järjestelmää ja tekee tarvittaessa siihen liittyvät aiheelliset ehdotukset. 

10 artikla

1. Neuvoston pääsihteeri antaa tämän päätöksen tiedoksi jäsenvaltioille, ja se julkaistaan Euroopan unionin virallisessa lehdessä.

Jäsenvaltioiden on toimitettava neuvoston pääsihteerille viipymättä tieto tämän päätöksen täytäntöönpanoa varten tarvittavien, valtiosääntöjensä asettamien vaatimusten mukaisten menettelyjen saattamisesta päätökseen.

Tämä päätös tulee voimaan viimeisen toisessa alakohdassa tarkoitetun tiedonannon vastaanottamista seuraavan kuukauden ensimmäisenä päivänä. Sitä sovelletaan 1 päivästä tammikuuta 2007.

2. a) Jollei b alakohdasta muuta johdu, kumotaan päätös 2000/597/EY, Euratom 1 päivästä tammikuuta 2007. Viittauksia jäsenvaltioiden rahoitusosuuksien korvaamisesta yhteisöjen omilla varoilla 21 päivänä huhtikuuta 1970 tehtyyn neuvoston päätökseen
, yhteisön omien varojen järjestelmästä 7 päivänä toukokuuta 1985 tehtyyn neuvoston päätökseen 85/257/ETY, Euratom
, sekä päätöksiin 88/376/ETY, Euratom
, 94/728/EY, Euratom
 ja 2000/597/EY, Euratom pidetään viittauksina tähän päätökseen.

b) Päätösten 88/376/ETY, Euratom, 94/728/EY, Euratom ja 2000/597/EY, Euratom 2, 4 ja 5 artiklaa sovelletaan niiden tulojen laskemiseen ja mukauttamiseen, jotka saadaan, kun kaikkia jäsenvaltioita koskevaa yhdenmukaista verokantaa sovelletaan yhdenmukaisesti määritettyyn alv-määräytymisperusteeseen, joka on rajattu 50–55 prosenttiin kunkin jäsenvaltion BKTL:sta varainhoitovuodesta riippuen, sekä laskettaessa budjettiaseman epätasapainon korjausta Yhdistyneen kuningaskunnan hyväksi varainhoitovuosien 1988–2006 osalta.

c) Jäsenvaltiot pidättävät edelleen kymmenen prosenttia keräämiskustannuksina niistä 2 artiklan 1 kohdan a alakohdassa tarkoitetuista omista varoista, jotka jäsenvaltioiden olisi sovellettavien yhteisön sääntöjen mukaisesti pitänyt antaa käyttöön ennen 28 päivää helmikuuta 2001.

Tehty Brysselissä


Neuvoston puolesta


Puheenjohtaja
KOMISSION VALMISTELUASIAKIRJA

Yhdistyneen kuningaskunnan hyväksi tehtävän budjettiepätasapainon korjauksen (’Yhdistyneen kuningaskunnan hyväksi tehtävä korjaus’) laskemisesta, rahoittamisesta, maksamisesta ja talousarvioon ottamisesta Euroopan yhteisöjen omien varojen järjestelmästä tehdyn neuvoston päätöksen 2006/xxx/EY, Euratom
 4 ja 5 artiklan mukaisesti

JOHDANTO

Eurooppa-neuvoston 15. ja 16. joulukuuta 2005 tekemien päätelmien ja yhteisöjen omien varojen järjestelmästä (…..) tehdyn neuvoston päätöksen mukaisesti tämä asiakirja korvaa 21. syyskuuta 2000 päivätyn komission valmisteluasiakirjan 10646/00
. Ellei toisin ilmoiteta, kaikki viittaukset artikloihin koskevat omista varoista (….) tehtyä päätöstä, jäljempänä ’omista varoista vuonna 2006 tehty päätös’.

Tässä asiakirjassa esitetään Yhdistyneen kuningaskunnan hyväksi tehtävää korjausta, jäljempänä myös ’UK-korjaus’, koskevat säännöt seuraavilta osin:

(1) korjauksen määrän laskeminen tiettynä vuonna

(2) sen rahoittaminen seuraavana vuonna

(3) talousarvion kokonaismäärien määritteleminen

(4) korjauksen ottaminen talousarvioon.

Eurooppa-neuvoston 15. ja 16. joulukuuta 2005 tekemien päätelmien vuoksi omien varojen järjestelmään tehdyt muutokset eivät vaikuta Yhdistyneen kuningaskunnan hyväksi tehtävään korjaukseen vuotta 2007 edeltävinä vuosina. Omista varoista vuonna 2006 tehdyn päätöksen voimaantulon huomioon ottaen tämän asiakirjan säännökset tulevat voimaan 1. tammikuuta 2007. Sen vuoksi niitä sovelletaan ensimmäisen kerran laskettaessa Yhdistyneen kuningaskunnan hyväksi tehtävää vuoden 2007 korjausta, joka otetaan ensimmäisen kerran talousarvioon vuonna 2008. 

1.
Yhdistyneen kuningaskunnan hyväksi tehtävä korjaus

1.1.
Korjauksen laskeminen (omista varoista vuonna 2006 tehdyn päätöksen 4 artikla)

Vuoden t korjauksen määrä lasketaan 4 artiklan mukaisesti

(a) laskemalla erotus seuraavien osuuksien välillä:

· Yhdistyneen kuningaskunnan prosenttiosuus rajaamattoman alv-perusteen kokonaismäärästä, ja

· Yhdistyneen kuningaskunnan prosenttiosuus jäsenvaltioille kohdennettujen menojen kokonaismäärästä;

(b) kertomalla näin a kohdan mukaisesti saatu erotus jäsenvaltioille kohdennettujen menojen kokonaismäärällä;

(c) kertomalla b kohdan mukaisesti saatu tulos 0,66:lla

· a–c kohdan mukaisesti saatua tulosta nimitetään Yhdistyneen kuningaskunnan hyväksi tehtävän korjauksen alkuperäiseksi määräksi;

(d) vähentämällä c kohdan mukaisesti saadusta tuloksesta erotus seuraavien osuuksien välillä

· Yhdistyneen kuningaskunnan prosenttiosuus rajaamattomista alv-perusteista kerrottuna 2 artiklan 1 kohdan b ja c alakohdassa tarkoitetuilla kaikkien jäsenvaltioiden kyseistä varainhoitovuotta t koskevilla kokonaismaksuilla (eli maksut, jotka Yhdistynyt kuningaskunta olisi joutunut suorittamaan, jos BKTL-varaa ei olisi olemassa eikä alv-varaa olisi rajattu) jäljempänä 3.1 kohdassa määritettyjen kokonaismenojen rahoittamiseksi,


ja

· 2 artiklan 1 kohdan b ja c alakohdassa tarkoitetut varainhoitovuotta t koskevat Yhdistyneen kuningaskunnan maksut jäljempänä 3.1 kohdassa määritettyjen kokonaismenojen rahoittamiseksi lukuun ottamatta maksuja 2 artiklan 5 kohdassa tarkoitettujen Alankomaille ja Ruotsille myönnettävien BKTL:oon perustuvien maksuosuuksien bruttoalennusten rahoittamiseksi

· d kohdassa tarkoitettua erotusta nimitetään Yhdistyneen kuningaskunnan eduksi, jäljempänä myös ’UK-etu’ (koska se on etu, jonka Yhdistynyt kuningaskunta saa alv:n rajaamisesta, yhdenmukaisen alv-kannan alentamisesta ja BKTL-varan käyttöönotosta), 

· tulosta, joka saadaan vähentämällä korjauksen alkuperäisestä määrästä (eli d kohdan tuloksesta) Yhdistyneen kuningaskunnan etu, nimitetään Yhdistyneen kuningaskunnan peruskorjaukseksi;

(e) vähentämällä d alakohdan mukaisesti saadusta määrästä Yhdistyneen kuningaskunnan saama hyöty siitä, että 2 artiklan 1 kohdan a alakohdassa tarkoitettujen, jäsenvaltioiden itselleen keräämis- ja siitä johtuvina kustannuksina pidättämien varojen prosenttiosuus on suurentunut (10 prosentista 25 prosenttiin).


Tämä edellyttää, että d kohdan tuloksesta vähennetään tulos, joka saadaan kertomalla keskenään:

· 20 prosenttia 2 artiklan 1 kohdan a alakohdassa tarkoitetuista ja EU:n talousarvioon keräämiskustannusten vähentämisen jälkeen otetuista nettokokonaismääristä, ja

· erotus, joka saadaan, kun Yhdistyneen kuningaskunnan osuudesta 2 artiklan 1 kohdan a alakohdassa tarkoitetuista varoista vähennetään sen osuus rajaamattomasta EU:n alv-perusteesta 

· e kohdassa tarkoitettuja hyötyjä nimitetään perinteisiin omiin varoihin liittyviksi poikkeuksellisiksi hyödyiksi,

· Yhdistyneen kuningaskunnan peruskorjauksesta vähennetään lopuksi perinteisiin omiin varoihin liittyvät poikkeukselliset hyödyt, ja näin saadaan laskettua Yhdistyneen kuningaskunnan hyväksi tehtävä korjaus (eli e kohdan tulos).

(f) Laajentumisen ensimmäisestä vuodesta alkaen (eli vuodesta 2004) edellä a kohdan toisessa luetelmakohdassa ja b kohdassa tarkoitettua kohdennettujen menojen kokonaismäärää vähennetään määrällä, joka vastaa liittymistä edeltäviä menoja laajentumista edeltäneenä vuonna (eli vuonna 2003).


Kyseinen mukautus muuttaa c kohdan tulosta (alkuperäinen määrä) ja siten myös e kohdan tulosta. Liittymistä edeltävien menojen määrää vastaava määrä siirretään seuraaville varainhoitovuosille ja mukautetaan vuosittain soveltamalla komission laskemaa viimeisintä EU:n BKT:n euro-deflaatiokerrointa.


Samaa menettelyä noudatetaan kaikkien mahdollisten tulevien liittymisien yhteydessä.


Tätä f kohtaa ei enää sovelleta vuoden 2013 korjauksesta alkaen, joka otetaan ensimmäisen kerran talousarvioon vuonna 2014.

(g) Vuoden 2008 korjauksesta alkaen, joka otetaan talousarvioon ensimmäisen kerran vuonna 2009, edellä a kohdan toisessa luetelmakohdassa ja b kohdassa tarkoitetusta jäsenvaltioille kohdennettujen menojen kokonaismäärästä vähennetään niille jäsenvaltioille kohdennettujen menojen kokonaismäärä, jotka liittyivät EU:hun 30. huhtikuuta 2004 jälkeen, lukuun ottamatta maatalouden suoria tukia ja markkinoihin liittyviä menoja sekä sitä osuutta maaseudun kehittämisen määrärahoista, joka on peräisin EMOTR:n tukiosastosta.


Tämä vähennys otetaan asteittain käyttöön seuraavan aikataulun mukaisesti.

Edellä tarkoitetusta laajentumiseen liittyvien menojen poissulkemisesta johtuva Yhdistyneen kuningaskunnan hyväksi tehtävän korjauksen kokonaismukautus ei saa kaudella 2007–2013 ylittää 10,5 miljardia euroa vuoden 2004 hintoina. Joka kerta kun Yhdistyneiden kuningaskuntien hyväksi tehtävä korjaus otetaan talousarvioon, komission yksiköt tarkastavat, ylittääkö korjauksen kumuloituva mukautus tämän määrän. Käypinä hintoina ilmoitetut määrät muutetaan laskennassa vuoden 2004 hinnoiksi soveltamalla viimeisintä saatavilla olevaa komission laskemaa EU:n BKT:n euro-deflaatiokerrointa. Jos 10,5 miljardin euron enimmäismäärä ylittyy, Yhdistyneen kuningaskunnan maksuosuutta alennetaan vastaavasti. Yhdistyneen kuningaskunnan maksuosuuden alennus tehdään mukauttamalla Yhdistyneen kuningaskunnan hyväksi tehtävän korjauksen määrää.


Jos unioniin liittyy uusia jäsenvaltioita kaudella 2006–2012, 10,5 miljardin euron enimmäismäärää tarkistetaan ylöspäin sen mukaisesti, millainen vaikutus laajentumisilla on Yhdistyneen kuningaskunnan hyväksi tehtävän korjauksen mukautukseen, kuitenkin niin, että Romanian ja Bulgarian liittyessä tätä tarkistusta ei tehdä. Tämä vaikutus lasketaan siten, että Yhdistyneen kuningaskunnan hyväksi tehtävän korjauksen mukautusta, johon on sisällytetty liittyvät maat, verrataan mukautukseen, johon liittyviä maita ei ole sisällytetty. Näiden kahden määrän erotus muutetaan vuoden 2004 hinnoiksi ja lisätään enimmäismäärään. Enimmäismäärän mukautusta tarkistetaan tämän jälkeen vuosittain, kun Yhdistyneen kuningaskunnan hyväksi tehtävää korjausta lasketaan ja se otetaan talousarvioon.

1.2.
Yhdistyneen kuningaskunnan hyväksi tehtävän korjauksen laskentakaavat

UK-korjaus vuonna t (otetaan ensimmäisen kerran talousarvioon vuonna t+1) on:

UK-korjaust = alkuperäinen määrät – UK-etut – perinteisiin omiin varoihin liittyvät poikkeukselliset hyödytt
Kunkin osatekijän tarkka määrittely on seuraavanlainen:

ALKUPERÄINEN MÄÄRÄ – (1.1(a)–1.1(c) kohta sekä 1.1(f) ja 1.1(g) kohta)

Alkuperäinen määrä t

 = jäsenvaltion/jäsenvaltioryhmän XX rajaamaton alv-peruste (jossa
XX = UK tai EU) vuonna t;

 = XX:lle kohdennetut EU:n menot (jossa XX = UK tai EU) vuonna t;

= muut kuin maatalouteen liittyvät EU:n menot (kuten on määritelty edellä (g) kohdassa), jotka on kohdennettu vuonna t kaikille jäsenvaltioille, jotka ovat liittyneet EU:hun 30.huhtikuuta 2004 jälkeen;
menoihin sovelletaan siirtymäkautta, kuten on määritelty edellä 1.1(g) kohdassa;

[image: image7.wmf]AC

1

t

INFL

PAE

-

 


= liittymistä edeltävät menot (määritelty edellä 1.1(f) kohdassa), jotka on kohdennettu liittyville maille liittymistä edeltävänä vuonna, mukautettuna inflaatioon vuonna t-1. Tämä osatekijä poistetaan laskelmasta, kun tehdään vuoden 2013 korjaus, joka otetaan talousarvioon ensimmäisen kerran vuonna 2014. Asia voidaan ilmaista myös kaavalla:

= 1 kunnes vuosi t on 2012 ja 0 vuodesta 2013 alkaen;

i
= vuoden 2004 ja laajentumisvuoden t välinen vuosi / väliset vuodet;

= viimeisin saatavilla oleva komission laskema EU:n BKT:n euro-deflaatiokerroin i-1:n ja t-1:n välisenä aikana.

YHDISTYNEEN KUNINGASKUNNAN HYVÄKSI TEHTÄVÄN KORJAUKSEN KOKONAISMUKAUTUKSEN ENIMMÄISMÄÄRÄ KAUDELLA 2007–2013 (EU:HUN 30. HUHTIKUUTA 2004 JÄLKEEN LIITTYNEIDEN JÄSENVALTIOIDEN MUIDEN KUIN MAATALOUTEEN LIITTYVIEN EU-MENOJEN POISSULKEMINEN KYSEISESTÄ KORJAUKSESTA) 
Yhdistyneen kuningaskunnan hyväksi tehtävän korjauksen mukautus (EU:hun 30. huhtikuuta 2004 jälkeen liittyneiden jäsenvaltioiden muiden kuin maatalouteen liittyvien EU-menojen (määritelty edellä (g) kohdassa) poissulkeminen Yhdistyneen kuningaskunnan hyväksi tehtävästä korjauksesta) ei saa ylittää kaudella 2007–2013 vuoden 2004 hintoina 10,5 miljardin euron enimmäismäärää (tämä enimmäismäärä mukautetaan vuosina 2006–2012 tapahtuviin mahdollisiin laajentumisiin Bulgarian ja Romanian liittymistä lukuun ottamatta).

Tämä merkitsee, että Yhdistyneen kuningaskunnan hyväksi tehtävän korjauksen kokonaisvähennys vuosina 2008–2012 (vähennys otetaan asteittain käyttöön alkaen vuoden 2008 korjauksesta, joka otetaan talousarvioon ensimmäisen kerran vuonna 2009; enimmäismäärää sovelletaan siihen asti, kun tehdään vuoden 2012 korjaus, joka otetaan talousarvioon ensimmäisen kerran vuonna 2013), joka on

ei saa ylittää 10,5 miljardin euron kokonaismäärää, jota korotetaan tarvittaessa seuraavalla määrällä (euroina):

 = jäsenvaltion/jäsenvaltioryhmän XX rajaamaton alv-peruste (jossa XX = UK, EU tai EU-27) vuonna t;

= muut kuin maatalouteen liittyvät EU:n menot (kuten on määritelty edellä (g) kohdassa), jotka on kohdennettu vuonna t kaikille jäsenvaltioille, jotka ovat liittyneet EU:hun 30.huhtikuuta 2004 jälkeen; 

= muut kuin maatalouteen liittyvät EU:n menot (kuten on määritelty edellä (g) kohdassa),
jotka on kohdennettu vuonna t niille 10 jäsenvaltioille, jotka ovat liittyneet
EU:hun 1. toukokuuta 2004, sekä Bulgarialle ja Romanialle;

= vuotta t vastaava NagE:n prosentuaalinen vähennys (eli 0 % ennen vuotta 2008; 20 % vuonna 2008; 70 % vuonna 2009 ja 100 % vuodesta 2010 alkaen);

= viimeisin saatavilla oleva komission laskema EU:n BKT:n euro-deflaatiokerroin vuoden 2004:n ja vuoden t välisenä aikana.

Jos mukautettu enimmäismäärä ylitetään (minä tahansa vuonna ennen vuotta 2013), Yhdistyneen kuningaskunnan hyväksi tehtävää korjausta korotetaan ylimenevällä määrällä. Myös myöhempinä vuosina Yhdistyneen kuningaskunnan hyväksi tehtäviä korjauksia mukautetaan sen varmistamiseksi, ettei enimmäismäärä ylity, aina vuoden 2012 korjaukseen saakka, joka otetaan talousarvioon ensimmäisen kerran vuonna 2013.
UK-ETU (edellä oleva 1.1(d) kohta)

= jäsenvaltion/jäsenvaltioryhmän XX rajaamaton alv-peruste (jossa XX = UK tai EU) vuonna t;

= XX:n suorittamat BKTL-maksut yhteensä (jossa XX = UK tai EU) vuonna t;

= XX:n suorittamat rajatut alv-maksut yhteensä (jossa XX = UK tai EU) vuonna t.

PERINTEISIIN OMIIN VAROIHIN LIITTYVÄT POIKKEUKSELLISET HYÖDYT (edellä oleva 1.1(e) kohta)

Perinteisiin omiin varoihin liittyvät poikkeukselliset hyödytt = 0.20 * [image: image23.wmf]EU

= jäsenvaltion/jäsenvaltioryhmän XX perinteiset omat varat nettona (jossa XX = UK tai EU) vuonna t;

[image: image26.wmf]XX

t

ncVAT


= XX:n rajaamaton alv-peruste (jossa XX = UK tai EU) vuonna t.

2.
Yhdistyneen kuningaskunnan hyväksi tehtävän korjauksen rahoittaminen seuraavana vuonna (omista varoista vuonna 2006 tehdyn päätöksen 5 artikla)

Muut jäsenvaltiot vastaavat vuonna t +1 vuoden t UK-korjauksen rahoittamisesta seuraavalla tavalla:

a)
rahoituksen jakaantuminen lasketaan sen osuuden mukaisesti, joka kullakin jäsenvaltiolla, Yhdistynyttä kuningaskuntaa mukaan lukematta, on 2 artiklan 1 kohdan c alakohdassa tarkoitetuista vuoteen t+1 liittyvistä maksuista ja ottamatta huomioon 2 artiklan 5 kohdassa tarkoitettuja Alankomaille ja Ruotsille myönnettäviä BKTL:oon perustuvien maksuosuuksien bruttoalennuksia; 

b)
tämän jälkeen rahoituskustannuksen jakautumista mukautetaan siten, että Alankomaiden, Itävallan, Ruotsin ja Saksan rahoitusosuus rajoitetaan neljäsosaan edellä a kohdan mukaisesta laskelmasta saatavasta osuudesta.

Korjaus tehdään Yhdistyneen kuningaskunnan hyväksi alentamalla sen alv-perusteisia maksuja. Jos korjauksen määrä ylittää alv-perusteiset maksut, korjaus tehdään pienentämällä sen BKTL-perusteisia maksuja.

Rahoitus, josta muut jäsenvaltiot vastaavat, lisätään niiden alv- ja BKTL-maksuihin.

Jäljempänä olevassa taulukossa havainnollistetaan edellä esitetyn laskentamenetelmän käyttöä vuoden 2006 talousarviossa olevien BKTL-arvioiden pohjalta.

(1)

 Vuoden 2006 talousarviossa käytetyt BKTL-ennusteet.

YHDISTYNEEN KUNINGASKUNNAN HYVÄKSI TEHTÄVÄN KORJAUKSEN RAHOITUKSEN LASKENTA


Jäsenvaltioiden osuudet BKTL-maksuista (2 artiklan 1 kohdan c alakohta) vuonna t +1 esitetään taulukon ensimmäisessä sarakkeessa. Toisesta sarakkeesta näkyvät edellä esitetyn a kohdan mukaisesti saadut osuudet. Kolmannessa sarakkeessa näkyy Alankomaiden, Itävallan, Ruotsin ja Saksan osuuksien vähentäminen (kolme neljäsosaa niiden edellä olevan a kohdan mukaisesti saatavasta osuudesta) ja neljännessä sarakkeessa osoitetaan Alankomaille, Itävallalle, Ruotsille ja Saksalle myönnettävien vähennysten jakautuminen muiden valtioiden kesken, lukuun ottamatta näitä neljää maata ja Yhdistynyttä kuningaskuntaa.

Lopuksi sarakkeessa 5 esitetään tämän laskutoimituksen antamat osuudet, joiden mukaan Yhdistyneen kuningaskunnan hyväksi tehtävä korjaus rahoitetaan.

3.
Talousarvion kokonaismäärien määritteleminen

3.1.
Kokonaismenot vuonna t

Yhdistyneen kuningaskunnan hyväksi tehtävän korjauksen laskennassa tarkoitetaan menoilla kyseiseen vuoteen (vuoteen t) liittyviä tosiasiallisia maksuja (maksumäärärahojen toteutuminen), jotka maksetaan joko tuon vuoden talousarvion määrärahoista tai (vuodelta t vuodelle t +1) siirretyistä käyttämättömistä määrärahoista. Vain maksuihin käytetyt määrärahat eli tosiasiallisesti maksettujen maksujen määrä otetaan huomioon.

3.2.
Jäsenvaltioille kohdennettujen menojen kokonaismäärä

Edellä 3.1. kohdassa määriteltyjen jäsenvaltiolle kohdennettujen menojen kokonaismäärää koskevat seuraavat säännöt: 

Yleisesti maksut kohdennetaan jäsenvaltiolle, jossa pääasiallisen vastaanottajan kotipaikka on. Jos komissio kuitenkin tietää, että kyseinen vastaanottaja toimii vain välikätenä, maksut on kohdennettava mahdollisuuksien mukaan niille jäsenvaltioille, joissa on lopullisten edunsaajien kotipaikka, sen mukaan mikä on niiden osuus kyseisistä maksuista.

Joitain menoeriä ei edes voida kohdentaa kokonaan tai osittain jäsenvaltioille. Jos perustaksi otetaan Euroopan unionin yleisen talousarvion kokonaismenot, ainakin kaksi menojen pääluokkaa on jätettävä ulkopuolelle (vaikka tämä luettelo onkin ohjeellinen eikä välttämättä kattava):

1. Ulkoiset menot, jotka pääosin vastaavat 15. ja 16. joulukuuta 2005 kokoontuneen Eurooppa-neuvoston päätelmissä esitetyn kauden 2007–2013 rahoituskehyksen otsaketta 4 – EU maailmanlaajuisena toimijana.

Tämä menoluokka sisältää myös muihin otsakkeisiin sisältyvät menot, joista hyötyvät unionin ulkopuoliset vastaanottajat, kuten kehitysyhteistyö, EU:n ulkopuolella käytetyt tutkimusmäärärahat, unionin ulkopuolisille saajille korvatut hallinnolliset menot jne.

2. Menot, joita ei voida kohdentaa tai selkeästi määrittää. Tämä voi johtua käsitteellisistä vaikeuksista, esimerkkinä menot, jotka liittyvät edustukseen, virkamatkoihin tai virallisiin tai muihin kokouksiin, sekä maksut, jotka koskevat rajat ylittäviä yhteisöaloitteita, alueiden välisten yhteistyötoimien edistämistä ja muita rajat ylittäviä toimia.

Kohdennettujen menojen määritelmä vastaa periaatteessa 15. ja 16. joulukuuta 2005 kokoontuneen Eurooppa-neuvoston päätelmissä esitetyn kauden 2007–2013 rahoituskehyksen otsakkeita 1, 2, 3, 5 ja 6.

3.3.
Liittymistä edeltävät menot

Liittymistä edeltävät menot, jotka on otettava huomioon 4 artiklan 1 kohdan f alakohdassa tarkoitetun laajentumisesta johtuvan mukautuksen laskemiseksi, ovat yhtä kuin (edellä 3.1. ja 3.2 kohdassa määritellyt) kohdennetut menot liittyville maille liittymisvuotta edeltävänä vuonna.

4.
Yhdistyneen kuningaskunnan hyväksi vuonna t tehtävän korjauksen ottaminen talousarvioon

4.1.
Väliaikainen arvio (otetaan vuoden t+1 alustavaan talousarvioesitykseen)

Yhdistyneen kuningaskunnan hyväksi vuonna t tehtävästä korvauksesta on tehtävä väliaikainen laskelma vuoden t+1 alustaan talousarvioesitykseen. Laskelman on perustuttava tuoreimpiin käytettävissä oleviin tietoihin sekä rahoitusosuuksien että menojen osalta. 

Yhdistyneen kuningaskunnan hyväksi tehtävällä korjauksella vähennetään Yhdistyneen kuningaskunnan alv- ja BKTL-maksuja. Muiden jäsenvaltioiden alv- ja BKTL-maksuja korotetaan niiden rahoitusosuutta vastaavalla määrällä. 

4.2.
Väliaikaisen arvion tarkentaminen (vuoden t+1 ja vuoden t+3 välisenä aikana)

Komissio voi tarvittaessa ehdottaa väliaikaisen arvion tarkentamista milloin tahansa vuoden t+1 ja vuoden t+3 välisenä aikana. Tarkennus sisällytetään alustavaan lisätalousarvioesitykseen.

Tarkentamista ehdotetaan, jos komissiolla on syytä olettaa, että väliaikaisen laskelman alustava arvio poikkeaa huomattavasti vuoden t+4 alustavassa lisätalousarvioesityksessä ehdotettavasta Yhdistyneen kuningaskunnan hyväksi tehtävän korjauksen lopullisesta laskelmasta (katso jäljempänä). 

Tarkentamista voidaan ehdottaa myös, jos ilmenee, että vuoden t+1 alustavaan talousarvioesitykseen sisällytetyt arviot BKTL-perusteista poikkeavat huomattavasti lopullisista BKTL-perusteista, ja näin ollen Yhdistyneen kuningaskunnan hyväksi tehtävän korjauksen rahoitusosuudet muuttuvat huomattavalla tavalla. 

4.3.
(Vuoden t+4 alustavaan lisätalousarvioon sisällytettävän) Yhdistyneen kuningaskunnan hyväksi tehtävän korjauksen lopullinen laskeminen

4.3.1.
Lopullisen määrän laskeminen

Menettely korjauksen lopullisen määrän laskemiseksi on tämän asiakirjan 1 jaksossa. 

Laskettaessa Yhdistyneen kuningaskunnan hyväksi tehtävää lopullista korjausta käytetään pohjana vuotta t koskevia alv- ja BKTL-perusteita ja jäsenvaltioille kohdennettujen menojen arvioita sellaisina kuin ne ovat tiedossa 31. joulukuuta vuonna t+3. Ne on muutettava euroiksi vuoden t keskimääräisen vuosittaisen vaihtokurssin mukaan. 

”Yhdistyneen kuningaskunnan edun” arvioimiseksi lopullista laskelmaa varten (1.1(d) kohta) on otettava huomioon perinteisten omien varojen ja muiden tulojen osuus vuonna t. Tämä tarkoittaa, että kaikkia varoja ja tuloja koskevien lopullisten tietojen perusteella on laskettava uudelleen nimellinen talousarvio.

4.3.2.
Korjauksen lopullisen rahoituksen laskeminen ja ottaminen talousarvioon

Edellä 2 jaksossa esitetään lopullisen korjauksen rahoituksen laskentamenetelmä.

Lopulliset rahoitustiedot ovat vuoden t+1 alv- ja BKTL-määräytymisperusteet sellaisina kuin ne ovat tiedossa 31. joulukuuta vuonna t+3.

Lopullisia rahoitustietoja verrataan niihin maksuihin, jotka on jo otettu talousarvioon (ts. vuoden t+1 talousarvioon ja mahdollisesti vuoden t+2 tai t+3 talousarvioon, jos tarkentaminen on tehty noina vuosina). 

Jäsenvaltiokohtaiset erot otetaan vuoden t+4 alustavaan lisätalousarvioesitykseen asianmukaiseen lukuun muunnettuina kansalliseksi valuutaksi. Muuntamisessa käytetään korjauksen rahoitusvuoden (vuosi t+1) keskimääräistä valuuttakurssia.

�	Epätasapainon korjauksen laskemisesta, rahoittamisesta, maksamisesta ja talousarvioon ottamisesta Euroopan unionin omista varoista tehdyn neuvoston päätöksen 4 ja 5 artiklan mukaisesti (Euroopan unionin neuvosto, 10646/00 ADD 2, päivätty 21. syyskuuta 2000).

